รัฐมนตรีว่าการกระทรวงแรงงาน เสียใจโศกนาฏกรรมในเกาหลีใต้ สั่งทูตแรงงานเร่งตรวจสอบมีแรงงานเสียชีวิตหรือไม่
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึงกรณีเกิดเหตุโศกนาฏกรรมในงานเทศกาลคืนวันฮัลโลวีนที่จัดขึ้นในย่านถนนอิแทวอน กรุงโซล ประเทศเกาหลีใต้ ที่มีผู้คนไปร่วมงานจำนวนมาก เบียดเสียดกันแน่น ล้มและเหยียบกัน จนทำให้มีผู้เสียชีวิตอย่างน้อย 151 ราย และได้รับบาดเจ็บ 82 ราย เนื่องจากขาดอากาศหายใจ เมื่อคืนวันที่ 29 ตุลาคมที่ผ่านมา ทันทีที่ทราบข่าวดังกล่าว พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้แสดงความเสียใจกับโศกนาฏกรรมในครั้งนี้และกำชับให้หน่วยงานที่เกี่ยวข้องเร่งตรวจสอบ รัฐมนตรีว่าการกระทรวงแรงงาน กล่าวต่อว่า ในส่วนของกระทรวงแรงงาน ได้สั่งการให้ทูตแรงงานที่เกาหลีใต้ เร่งตรวจสอบว่ามีแรงงานไทยเสียชีวิตหรือไม่ ซึ่งจากรายงานของนายนิธิพัฒน์ วัฒนสุวกุล อัครราชทูตที่ปรึกษาฝ่ายแรงงาน ประจำสถานเอกอัครราชทูต ณ กรุงโซล ได้รายงานว่า ณ ขณะนี้ยังไม่มีแรงงานไทยเสียชีวิตแต่อย่างใด ส่วนผู้เสียชีวิตที่เป็นคนไทย 1 รายนั้น ขณะนี้สถานเอกอัครราชทูตฯ อยู่ระหว่างการประสานงานกับทางการเกาหลีใต้เพื่อสอบถามรายละเอียดและแจ้งให้ญาติของผู้เสียชีวิตรับทราบ พร้อมทั้งให้ความช่วยเหลือในการจัดการศพผู้เสียชีวิตต่อไป